Video: Leandie en span dink buite die (geskenk)boksTo Be Gift Boxes se span. V.l.n.r. is Mpumi Ngcamu, Christine Vorster, Michelle du Randt, Leandie du Randt en Dané Cilliers. (Foto: Casper Willemse/Verskaf) Om besig te wees, is klaarblyklik in Leandie du Randt se bloed. Die 34-jarige is lank nie meer net bekend as ŉ aktrise nie en het onder meer twee selfhelpboeke, twee suksesvolle ondernemings én haar werk as motiveringspreker op haar kerfstok. Al was dit die sogenaamde “verveeldheid” tussen die wag vir fliek- en televisierolle wat haar destyds aangemoedig het om die sakewêreld met haar eerste sakeonderneming, Skoonma Clothing, te betree, het haar natuurlike aanvoeling vir mooi goed, mense én bemarking gesorg dat haar naam deurentyd sinoniem met sukses geword het. Sy het egter die Skoonma Clothing‑handelsmerk ŉ paar jaar gelede verkoop en besluit om hande met haar skoonsus, Michelle du Randt, te vat om To Be Gift Boxes, ŉ unieke aanlyn onderneming wat klante toelaat om self met ŉ paar klikke ŉ pasgemaakte geskenkboks vol unieke plaaslike bederfies saam te stel, te begin. Leandie du Randt en haar skoonsus, Michelle du Randt. (Foto: Jhua-Nine Wyrley-Birch/Maroela Media) Drie jaar, twee pakhuise en een spoggerige nuwe kantoorspasie later, bars To Be Gift Boxes byna wéér uit hul nate terwyl hul die land een geskenkboks op ŉ slag opkikker. Tog gee die borrelende blondekop ŉ skaam lag as jy na haar as ŉ sakevrou verwys. “Ek sien glad nie myself as ŉ sakevrou nie want ek is nie goed met admin, mense bestuur óf kwaai wees nie,” vertel sy skertsend aan Maroela Media by To Be Gift Boxes se nuwe hoofkwartier in Irene suid van Pretoria. Waar party mense ook sal waak teen familie en besigheid vervleg, werk die twee Du Randt-vroue egter suksesvol sy aan sy. “Ek hou van die kreatiewe proses, soos konseptualisering, sosiale media en bemarking, waar Michelle danksy haar korporatiewe agtergrond tops is met operasionele sake soos finansies en admin. Ek raak ook soos ŉ tipiese aktrise vinnig oorweldig en dramaties terwyl sy ŉ see van kalmte is. Ons is die perfekte kombinasie.” Dié familie-onderneming is Michelle se breinkind en was aanvanklik ŉ manier om ŉ voet in die deur by die troubedryf te kry. “Ons het begin met saamgestelde subskripsiebokse gevul met produkte vir mense wat binnekort bruide of mammas sou word, daarom die naam ‘To Be’. Mense het toenemend begin vra of hulle nie soortgelyke bokse eerder vir ander as geskenke kan saamstel nie en ons besluit toe om die subskripsiemodel te laat vaar,” vertel Michelle. Sy het ŉ agtergrond in die finansiële bedryf en beaam haar skoonsus se sentiment oor saamwerk. “Ons twee is soos sout en peper wat elkeen sy unieke eienskappe het, maar tog mekaar mooi komplementeer.” Albei benadruk ook die belangrikheid om na jou sterk punte te speel wanneer dit by besigheid kom. “Ek het met Skoonma Clothing baie vinnig geleer watter aspekte van ŉ besigheid my tap en watter my vervul en dink dis so belangrik om dit so vroeg as moontlik te identifiseer. Dis ook uiters belangrik dat jy só ŉ sprong met iemand maak wat jy 110% vertrou.” “As jy sekere vaardighede nie het nie, kry iemand wat daardie leemtes kan vul. Aan die einde van die dag maak dit jou span sterkter. Ek sal baie eerder iets aan iemand anders oorhandig wat ek weet ŉ kenner daarin is en fokus om my sterk punte optimaal te benut,” voeg Michelle by. Klante kan self met ŉ paar klikke ŉ pasgemaakte geskenkboks vol unieke plaaslike bederfies saamstel, (Foto: Jhua-Nine Wyrley-Birch/Maroela Media) Só ŉ aanlyn onderneming kan natuurlik nooit stilstaan nie, daarom beman Michelle die onderneming en span voltyds, wat Leandie toelaat om haar aandag ook op rolprente en ander projekte te fokus. Aanpasbaarheid en hul goeie span is volgens Leandie en Michelle ook sleutels tot hul sakeonderneming se sukses. “Dis belangrik dat jy jou personeel sorgvuldig aanstel en nie net omdat hulle die beste vaardighede het nie, maar ook omdat hulle inkoop in jou besigheid se visie. Daarom sal ons sal nie staande kan bly sonder ons ystervroue CJ, Dané, Mpumi, Sarah, Euné en Elzaan nie,” sê Leandie oor die To Be Gift Boxes-span. Hoewel dit lyk of alles waaraan sy raak in goud verander, sê die 34-jarige dat niks daarvan vir haar op ŉ skinkbord aangebied is nie. Sy skryf haar sukses toe aan aanpasbaarheid, harde werk en om haar platforms en vaardighede tot die beste van haar vermoë te benut. “My pa het vir my en my broer aangemoedig om op skool reeds deeltydse werk te kry om dissipline en die waarde van geld te leer. Ek het toe promosiewerk gekies en dit het dadelik ŉ belangstelling vir bemarking by my geprikkel want ek was nooit skaam om met vreemde mense te praat of hulle aan te moedig om ŉ nuwe produk te gebruik nie.” Leandie het reeds twee selfhelpboeke én twee suksesvolle ondernemings op haar kerfstok. (Foto: Jhua-Nine Wyrley-Birch/Maroela Media) Die Meisies wat fluit-aktrise glo entrepreneurs kan ook nie skroom om lang, kafeïen-belaaide aande om te werk nie. “Dis nou maar ŉ onvermydelike opoffering wat jy in die begin moet maak sodat jy dit later nie meer hoef te doen nie.” Sy glo sy het haar besige energie van haar oorlede ma, Elmarie, geërf. “My ma het nooit net een ding gedoen nie, sy was ŉ onderwyser, sy’t juwele verkoop, sy was altyd met meer as een ding besig en ek is presies dieselfde. Ek dink daardie veelsydigheid stimuleer my.” Plaaslike ondernemings lê dié sakevrou ook na aan die hart en sy glo elke entrepreneur kan ŉ ander se hand sterker maak. “Ons hart lê regtig by plaaslike handelsmerke en ons wil ons deel doen om hulle te ondersteun. Daarom het ons inisiatiewe soos ons maandelikse ‘boks van die maand’ wat die beste nuwe plaaslike produkte en handelsmerke op die mark bevat.” Iemand na wie sy self opkyk, is die Amerikaanse televisierealiteitster, aanbieder, skrywer en entrepreneur, Kristin Cavallari. Cavallari was voorheen te sien in die reekse, Laguna Beach en The Hills en het dié platforms gebruik om haar uiters suksesvolle juwelierreeks, Uncommon James, te stig. Dié handelsmerk het sedertdien uitgebrei en sluit nou velsorgprodukte, babaklere én huisware in. “Ek het haar realiteitsprogram gedurende die grendeltyd gekyk en kon baie vereenselwig met haar verhaal. Sy moes ook wikkel en wroeg om haar besigheid se naam daar buite te kry en sy’s boonop nes ek ook nie skaam om te erken dat sy nie uitblink in bedryfsaspekte van besigheid nie,” sê sy skertsend. ‘To Be Gift Boxes’ spog ook met hul eie produkte. (Foto: Jhua-Nine Wyrley-Birch/Maroela Media) “Mense kyk ŉ mens soms vlak aan as hulle jou gesig al op televisie gesien het. Ek geniet dit om hulle te wys dat ek tot meer in staat is deur ŉ handelsmerk te help bou wat nie net die genot van geskenke met mense deel nie, maar ook ŉ groter doel dien deur werk te skep én die ekonomie te bevorder.” Al het die veelsydige sakevrou steeds baie planne en toekomsdrome, waardeer sy deesdae veral die kleiner, eenvoudiger vreugdes van die lewe. “Waar ek destyds lyste vol baie spesifieke drome en doelwitte gehad het, is my grootste doelwit nou om soggens wakker te word en gelukkig oor my lewe en omstandighede te wees. Ek glo daardie tipe geluk sal oorspoel na alle aspekte van ŉ mens se lewe, hetsy professioneel of persoonlik.”